Wruntliken grot vnde alles gudes nu vnde alle tit etc. Werdiger leue mester Pawel, jwe leffe ick sunderges nicht weet tho schrefen den ick bedanke jwe werdichheit alles gudes my vnde den mynen faken bowest hebben; wor ik dat iegen jwe leffe konde forschulden, do ik willichlik gerne etc. Ick sende jwe leue bi dussen breffue bringer Mickel Hardenberch vj klene steinkrus; willet myn klen willen nicht vorsman. Ick hope id alle weg gerne tho forbeteren, welt Got, dem ick jwe leffe sunt bofele tho sinen denste. Gescreuen in hast thom Holm vppe aller kristen selen dach anno 1515. Konde jwe leue dusse vorgescreuen Michel wor an to gude wesen ane jwen schaden, bidde ick vruntlik des besten etc. Ghories Holst. Adress: Deme werdegen vnde dogesamen heren mester Pawel der kerken to Ab[o].